Kommissionens afgørelse

af 27. maj 2002

om afslutning af undersøgelsesproceduren vedrørende handelshindringer bestående i Brasiliens handelspraksis i forbindelse med importen af sorbitol

(2002/440/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi(1), som ændret ved forordning (EF) nr. 356/95(2), særlig artikel 11, stk. 1,

efter høring af det rådgivende udvalg, og

ud fra følgende betragtninger:

A. PROCEDUREMÆSSIG BAGGRUND

(1) Den 2. oktober 1998 indgav et nederlandsk selskab, Cerestar Holding BV, en klage i henhold til artikel 4 i forordning (EF) nr. 3286/94.

(2) Det hævdedes i klagen, at Fællesskabets salg af sorbitol i Brasilien blev hæmmet af en række handelshindringer som omhandlet i artikel 2, stk. 1, i forordning (EF) nr. 3286/94. De påståede handelshindringer var:

a) den brasilianske regerings (Departamento de Operaçoes de Comércio Exterior) indførelse i december 1997 i henhold til Comunicado DECEX nr. 20 af 8. juli 1997 af en ikke-automatisk licensprocedure for sorbitol i strid med de relevante bestemmelser i WTO-aftalen om importlicensprocedurer

b) de brasilianske myndigheders påståede tilfældige og/eller uberettigede afvisning (eller anden form for undladelse) af at udstede importlicenser for alle kvaliteter af sorbitol, der indføres i Brasilien under en FOB-mindstepris

c) gennemførelsen af mindstepriser gennem de facto-referencepriser, der er indeholdt i ordningen for fastsættelse af toldværdi.

Klageren påstod også, at der generelt var mangel på gennemsigtighed i det brasilianske importlicenssystem, som WTO ikke var blevet behørigt underrettet om.

(3) Kommissionen fandt, at klagen indeholdt tilstrækkelige beviser til at begrunde indledningen af en undersøgelsesprocedure i henhold til artikel 8, stk. 1, i forordning (EF) nr. 3286/94. Der blev offentliggjort en meddelelse herom i De Europæiske Fællesskabers Tidende(3).

B. RESULTATERNE AF UNDERSØGELSERNE

(4) Ifølge den endelige undersøgelsesrapport førte undersøgelsesproceduren til den konklusion, at det brasilianske mindsteprissystem synes at være i strid med:

a) artikel XI.1 i GATT (1994), da det er en anden restriktion end told, skatter eller andre afgifter over for indførslen af en vare til en kontraherende parts territorium uden en WTO-forenelig berettigelse

b) artikel 4.2 i WTO-aftalen om landbrug, af samme årsag

c) artikel 2 og 5 i WTO-aftalen om sundhedsmæssige og plantesundhedsmæssige foranstaltninger, da det indfører sundhedskontrolforanstaltninger, som er mere handelsbegrænsende end nødvendigt, og som ikke kun anvendes i den udstrækning, det er nødvendigt for at beskytte menneskers liv eller sundhed.

(5) Desuden syntes det brasilianske ikke-automatiske importlicenssystem, som anvendt med et krav om mindstepriser, også at være i strid med:

a) artikel 1, 3 og 5 i WTO-aftalen om importlicensprocedurer, da det ikke anvendes neutralt, ikke administreres på en redelig og retfærdig måde og har yderligere handelsbegrænsende og -forvridende virkninger på importen, uden at der anvendes nogen WTO-forenelig restriktion. Da systemet ikke gennemfører nogen foranstaltning, kan det desuden ikke med hensyn til omfang og varighed være begrænset til den foranstaltning, det gennemfører. Endvidere offentliggøres listen over varer, som er genstand for ikke-automatiske licenser, ikke, og ansøgninger om licenser til import under mindsteprisen henligger uden officielt svar i flere måneder

b) artikel X.1 og 3 i GATT (1994), da det ikke offentliggøres og ikke administreres på ensartet, upartisk og rimelig måde.

(6) For så vidt angår den brasilianske lovgivning om toldværdiansættelse forekom det, at omfanget af og anvendelsesområdet for den systematiske gennemførelse af referencepriser gjorde den måde, hvorpå dette system blev gennemført, uforeneligt med artikel 1 til 7 i aftalen om anvendelse af artikel VII i den almindelige overenskomst om told og udenrigshandel (GATT 1994) (toldværdiaftalen).

(7) Undersøgelsesproceduren bekræftede også, at den anfægtede brasilianske praksis havde negative handelsmæssige virkninger som defineret i artikel 2, stk. 4, og artikel 10, stk. 4, i forordningen om handelshindringer, da den vanskeliggjorde eksporten af bl.a. sorbitol fra Fællesskabet til det brasilianske marked.

C. UDVIKLINGEN EFTER AFSLUTNINGEN AF UNDERSØGELSEN

(8) På grundlag af resultaterne af undersøgelsen besluttede Kommissionen ved sin afgørelse af 17. marts 1999(4) at indlede en WTO-tvistbilæggelsesprocedure vedrørende flere aspekter af den brasilianske importordning, der ikke fandtes at være forenelige med WTO.

(9) Der blev derfor afholdt officielle WTO-konsultationer vedrørende sorbitol og andre varer den 19. november 1999. Efter disse konsultationer blev der ikke længere anvendt de facto-mindstepriser på importen af sorbitol og visse andre varer.

(10) Som følge heraf er EF-erhvervsgrenens mulighed for at komme ind på det brasilianske marked blevet forbedret.

(11) Der var imidlertid stadig flere aspekter af de brasilianske importlicens- og toldværdiansættelsesordninger, som burde ændres for fuldt ud at være i overensstemmelse med Brasiliens forpligtelser i henhold til de relevante WTO-aftaler.

(12) Ved afgørelse af 21. maj 2001(5) suspenderede Kommissionen derfor Cerestar-undersøgelsen og besluttede at overvåge virkningerne af ændringerne i det brasilianske system i en periode på seks måneder fra datoen for afgørelsens ikrafttræden.

(13) I overvågningsperioden holdt Kommissionens tjenestegrene kontakt med og udvekslede breve med den påvirkede erhvervsgren i Fællesskabet. På grundlag af oplysninger fra den påvirkede erhvervsgren konkluderede Kommissionen, at de anfægtede handelshindringer i forbindelse med importen af sorbitol var blevet fjernet.

D. KONKLUSIONER

(14) I betragtning af ovenstående analyse finder Kommissionen, at Cerestar-undersøgelsen har ført til en tilfredsstillende situation med hensyn til hindringerne for handelen med sorbitol i Brasilien. Undersøgelsesproceduren bør derfor afsluttes -

TRUFFET FØLGENDE AFGØRELSE:

Artikel 1

Undersøgelsesproceduren vedrørende handelshindringer, jf. Rådets forordning (EF) nr. 3286/94, bestående i Brasiliens handelspraksis i forbindelse med importen af sorbitol afsluttes.

Artikel 2

Artikel 1 berører ikke eventuelle afgørelser, som Kommissionen måtte træffe med hensyn til importen til Brasilien af tekstilvarer.

Udfærdiget i Bruxelles, den 27. maj 2002.

På Kommissionens vegne

Pascal Lamy

Medlem af Kommissionen

(1) EFT L 349 af 31.12.1994, s. 71.

(2) EFT L 41 af 23.2.1995, s. 3.

(3) EFT C 361 af 24.11.1998, s. 13.

(4) EFT L 86 af 30.3.1999, s. 22.

(5) EFT L 153 af 8.6.2001, s. 30.